als_Latn dik_Latn sag_Latn
Krimi në Shqipëri, Al Jazeera kërkon opinionin e Presidentit Nishani
Transmetuar më 15.03.2015 - 18:44
Presidenti i Republikës Bujar Nishani
PUBLICITET
Presidenti i Republikës Bujar Nishani gjatë vizitës së tij në Katar është pyetur nga mediat atje, mbi situatën e kriminalitetit në Shqipëri.
Ai është intervistuar në emisionin “Pa kufij” me gazetarin e Al-Xhazira Ahmed Mansur, gjatë vizitës së tij zyrtare në Katar.
Me interes për gazetarin e Al Xhazirës ishte edhe çështja e bandave mafioze dhe krimit të organizuar në Shqipëri.
“Shqipëria bashkëpunon ngushtë me struktura ndërkombëtare si INTERPOL dhe EUROPOL për të luftuar me krimin e organizuar. Disa vite më parë ne përfituam lëvizjen e lirë, që e arritëm falë kësaj lufte”.
Në intervistën që zgjati rreth 50 minuta, Presidenti nuk la jashtë vëmendjes edhe persekutimin e klerit dhe shtypjen e shoqërisë gjatë regjimit komunist, periudhë prej të cilës sipas tij, kohët kanë ndryshuar.
Presidenti i Republikës Bujar Nishani u shpreh optimist se Shqipëria do të jetë anëtare e Bashkimit Europian brenda 10 viteve.
“Besoj se kemi potenciale reale për të përmbushur standardet dhe kërkesat për të qenë pjesë e Bashkimit Europian. Jam i bindur se mund të bashkëpunojmë dhe të bashkëjetojmë brenda këtij unioni”.
Bashkimi Europian bazohet në principet e bashkëjetesës mes ekonomive dhe kulturave të ndryshme. Ndaj dhe Presidenti Nishani thotë se Shqipëria, si pjesë e unionit do të ofronte një vlerë të veçantë.
“Krahas kontributeve të tjera që do të jepte Shqipëria si vend europian, ne mund të ofronim edhe një vlerë të veçantë siç është bashkëjetesa dhe harmonia fetare”.
Përsa i përket ekonomisë, Nishani e vuri theksin tek përparimi i madh që vendi bëri në një moment mjaft të vështirë për financat europiane. Duke përmendur disa kompani të mëdha nga vendet arabe, që kanë pasur një aktivitet të suksesshëm në Shqipëri gjatë 25 viteve të fundit, Presidenti ftoi investitorët nga këto vende të investojnë në vendin tonë.
“Një pjesë e madhe e shoqërisë dhe popullit shqiptar ka mirëpritur investimet arabe, në fusha të ndryshme. Kompani të mëdha arabe kanë pasur eksperienca suksesi në fusha si energjia, bujqësia e turizmi”.
Në këtë aspekt, Nishani vuri në dukje marrëdhënien miqësore që shqiptarët kanë me vendet myslimane, që e ka zanafillën prej periudhës osmane.
als_Latn als_Latn als_Latn fra_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn